記風
作者：王十朋
朝代：宋

paragraphs: 泉南固多風，茲風大爲最。
初驚月有暈，忽聽天鳴籟。
蓬蓬從何來，烈烈不可奈。
萬竅爭怒號，三光變冥昧。
掀翻敗牆壁，摧折到松檜。
瓦飄上天半，茅捲灑郊外。
稻吹垂實花，果墮未熟蔕。
山川失故容，草木遭厄會。
飛同鷁過宋，悲異見歌沛。
孰云楚臺雄，未覺周郊大。
雖然不終朝，無乃已被害。
嗟予垂素髮，濫此張皁蓋。
方憂西疇禾，未問南海貝。
心如韓值颶，卜效蘇命蔡。
焚香叩穹昊，防患問耆艾。
稍稍雲色定，徐徐雨聲霈。
漸停箕簸揚，會見氣交泰。
居民理破屋，老守戒征旆。
五絃歌舜琴，一絲詠嚴瀨。
去矣不待瓜，歸歟及鱸鱠。